景蘇堂新復上李明府
作者：汪晫
朝代：宋

paragraphs: 先生德政殊清明，斯堂故以景蘇名。
可憐向苦糟麯厄，東撐西柱懸河傾。
一從公來忽嗟嘆，不日雲斤還舊觀。
敗棟宅鼠壁篆蝸，湧翠流光復輝煥。
坐想岷峨遠山碧，先生已矣遺陳迹。
華陽三十六篇詩，今日拂塵炯全璧。
自來蘇李兩名家，斯堂二賢愈光華。
看公了却此縣債，步武先生雲路快。